Ontsnapte leeus weer in kampArgieffoto ter illustrasie (Foto: designerpoint, Pixabay) Die sewe leeus wat vermoedelik Maandagaand uit hul kamp op die Ingogo Safaris-wildsplaas in Limpopo ontsnap het, is weer gevang. Brig. Motlafela Mojapelo, woordvoerder van die polisie, sê drie van die leeus is Dinsdag deur amptenare van die departement van ekonomiese ontwikkeling, omgewing en toerisme in Limpopo (LEDET) en veeartse uit ŉ helikopter opgemerk en is toe verdoof. Die oorblywende vier is Dinsdagmiddag in ŉ ander gebied opgemerk. Mojapelo sê hulle het vleis gebruik om dié leeus te lok en die diere is só gevang. Al sewe leeus is nou weer veilig terug in hul kamp op die wildsplaas. Mojapelo sê daar was skade aan die leeukamp se heining wat oënskynlik tot hul ontsnapping gelei het. “Dit is by die polisie aangemeld nadat die leeus ontsnap het,” sê Mojapelo. Maroela Media het vroeër berig die leeus is glo Dinsdagoggend omstreeks 07:00 deur inwoners in Alldays, net buite Louis Trichardt in Limpopo, opgemerk. Die polisie het ná die leeus se ontsnapping dadelik lede van die Alldays-gemeenskap en boere van omliggende plase gewaarsku om op die uitkyk te wees vir dié leeus. Vyf van die sewe leeus is glo mannetjies en twee is wyfies.